De to store borgerlige aviser, Berlingske og Jyllands-Posten, har i den forløbne uge fået hårde hug af regeringstoppen for deres dækning af skatteudspillet. Ikke mindst fordi begge aviser har skrevet, at det er de rige, der får mest ud af reformen. Regeringen forsøgte ellers at sælge skattereformen med en påstand om, at folk med de laveste lønninger fik relativt mest ud af den. En påstand, som økonomer siden har skudt ned.

Berlingske, der bekender sig til et konservativt grundsyn, havde søndag et større interview med statsminister Lars Løkke Rasmussen (V) om skattereformen. Godt inde i interviewet stillede avisen følgende spørgsmål:

»Hvorfor er det, at de meget velhavende, der tjener langt over en million kroner om året, skal have så stor en skattelettelse?«